Turisterne omkring Blokhus får endnu en attraktion på tilbudspaletten, når den anerkendte papirkunstner Karen Bit Vejle flytter til området. - Jeg glæder mig til at åbne Center for Papirklip, som er Nordens første, siger Karen Bit Vejle. Hun er i fuld gang med at etablere centret i Hune sammen med sin datter Celeste, som også har slået sig ned efter 30 års ophold i Trondheim i Norge. - Jeg har ledt efter den rette placering de sidste tre år og har besluttet mig for, at centret skal være placeret i Hune ved Blokhus, fortæller hun. Karen Bit Vejle har klippet i papir, siden hun var lille, og blev fuldstændig overvældet af begejstring, da hun som 16-årig i Tivoli i København oplevede en kunstner, som klippede silhuetter i papir. Siden da har hun klippet med sin mors lille broderi-saks, som hun kom til at 'låne'. Gennem årene har hun opøvet en teknik, der gør det muligt for hende at klippe meget store værker formet af èt stort sammenhængende stykke papir og klippet udelukkende med morens broderi-saks. - Det kræver koncentration, for hvis jeg klipper forkert, skal det hele laves om, fortæller hun. Centeret åbner den 23. marts 2018.

Opsummering:
Papirkunstner Karen Bit Vejle er vant til at udstille sine værker rundt omkring i verden, men snart kan hun også vise sin klippekunst i Hune ved Blokhus.